Vlieënier weer in PE-hof oor dodelike ongelukKelvin Zirema, ‘n Zimbabwiese vlieënier, word in Port Elizabeth van onder meer strafbare manslag aangekla. (Foto: Facebook) Kelvin Zirema, die vlieënier van Port Elizabeth wat aangekla word vir die dood van ŉ Nigeriër, het Vrydag weer in die landdroshof in die stad verskyn. Die saak teen hom is uitgestel. Zirema, ŉ Zimbabwiese burger, is vroeër vanjaar in hegtenis geneem en aangekla van onder meer dronkbestuur, strafbare manslag, roekelose en nalatige bestuur en die oortreding van immigrasiewetgewing. Hy het sedertdien ŉ nuwe prokureur aangestel: die bekende Baaise prokureur Alwyn Griebenow. Griebenow was nie vandag in die hof nie en adv. Terry Price het die hofverskyning behartig. Zirema het glo op 12 Mei vanjaar in sy Audi A4 in die regterbaan op pad na Kings Beach gery, toe hy twee voetgangers getref het. Anthony Agbo (36), ŉ Nigeriër, is op die toneel dood. Hy was glo nog net ŉ paar dae lank in Suid-Afrika. ŉ 26-jarige vrou van Zwide is ook ernstig beseer en haar een been is ná die ongeluk geamputeer. Haar naam is nie bekend gemaak nie. Zirema het na bewering beheer oor die motor verloor en ook in vier stilstaande voertuie naby die Humewood Hotel ingeploeg. Hy het van die toneel gevlug, maar is kort daarna in hegtenis geneem. Tydens sy borgtogaansoek het sy regspan aangevoer Zirema het drie whiskies en ŉ shooter-drankie by ŉ braai gedrink in die ure voor die dodelike ongeluk, het The Herald berig. Zirema se aansoek om borgtog is verlede maand van die hand gewys omdat hy onwettig in die land is. Hy het geappelleer teen die bevinding en is sedertdien vrygelaat. Die saak is tot 14 Oktober uitgestel vir verdere ondersoek.